Valgkampen er i gang, og en af de mange gimmicks blev søsat her til morgen. Nye Borgerlige er nemlig her til morgen at finde i en rundkørsel – midt i morgentrafikken – i Aabybro, hvor folk kører forbi på vej mod Aalborg eller Fjerritslev. -	Det var en idé, jeg fik under valgkampen til kommunalvalget sidste år, og vi er her, fordi vi ønsker alle bilister en god dag. Og det tager de godt imod. Vi modtager også et par sure miner – men sådan er det jo, lyder det fra Brian Nielsen, der er folketingskandidat (NB). Men er der stemmer i det? -  Det ved jeg ikke, men der er lidt sjov i det i hvert fald – og det er lidt en anden måde at føre valgkamp på. Han står allerede med armen i slynge, men det er ikke fordi han er kommet til skade i trafikken. I hvert fald ikke i dag. Han er for nylig blevet opereret, men han blev faktisk kørt ned lørdag, da han var i gang med at sætte valgplakater op. En hel del bilister dyttede, da TV2 Nord var til stede i rundkørslen i dag. Om det skal tolkes som opbakning eller sure miner, var dog ikke til at blive klog på.

Opsummering:
Her til morgen var der en ekstra varm hilsen for de mange bilister omkring Aabybro, der skulle på arbejde. Nye Borgerlige stod klar med smil og vink i rundkørslen.